*****

ΓΝΩΜΗ ΤΗΣ ΕΠΙΤΡΟΠΗΣ

της 12ης Ιουνίου 1987

σχετικά με τον πυρηνικό σταθμό του Torness (Ηνωμένου Βασιλείου)

(Το κείμενο στην αγγλική γλώσσα είναι το μόνο αυθεντικό)

(87/350/Ευρατόμ)

Η κυβέρνηση του Ηνωμένου Βασιλείου, με επιστολή της που παρελήφθη την 1η Απριλίου 1986, διαβίβασε στην Επιτροπή, σύμφωνα με το άρθρο 37 της συνθήκης Ευρατόμ, τα γενικά δεδομένα σχετικά με το σχέδιο για την απόρριψη των ραδιενεργών καταλοίπων από τον ηλεκτροπαραγωγικό σταθμό του Torness.

Κατά τη συνεδρίαση της ομάδας εμπειρογνωμόνων που έχει συσταθεί σύμφωνα με τη συνθήκη η οποία πραγματοποιήθηκε στις 5 Ιουνίου 1986 στις Βρυξέλλες, οι εκπρόσωποι της κυβέρνησης του Ηνωμένου Βασιλείου έδωσαν πρόσθετα στοιχεία και λεπτομέρειες.

Με βάση τα εν λόγω στοιχεία και αφού έλαβε υπόψη τη γνώμη της ομάδας εμπειογνωμόνων, η Επιτροπή διατυπώνει την ακόλουθη γνώμη.

1. Η απόσταση μεταξύ του πηρυνικού σταθμού και του κοντινότερου εδάφους άλλου κράτους μέλους, (στη συγκεκριμένη περίπτωση της Ιρλανδίας), είναι 293 χιλιόμετρα.

2. Αν και τα επιτρεπόμενα όρια για τα υγρά και αέρια λύματα κάτω από κανονικές συνθήκες λειτουργίας του Torness δεν έχουν ακόμη οριστικοποιηθεί, έχουν προσδιοριστεί προβλέψεις για την « καλύτερη εκτίμηση» και για τη «χειρότερη περίπτωση», και οι αρμόδιες αρχές έχουν υποδείξει ανώτατα όρια για τις τιμές που ενδέχεται να υιοθετηθούν ως όρια. Παρόλα αυτά, ακόμη και αν οι συγκεντρώσεις των λυμάτων φτάσουν τα τελευταία αυτά όρια, δεν προβλέπεται να προκληθεί έκθεση λόγω του γεγονότος αυτού, η οποία να είναι σημαντική όσον αφορά την υγεία του πληθυσμού κάποιου άλλου κράτους μέλους.

Η Επιτροπή σημειώνει ότι οι εμπειρογνώμονες θεωρούν ότι τα μέγιστα προβλεπόμενα όρια απόρριψης για τα υγρά λύματα φαίνεται ότι είναι υψηλά χωρίς να υπάρχει ιδιαίτερος λόγος. Συστήνουν, επομένως, να ληφθεί υπόψη η αρχή «τόσο χαμηλά όσο αυτό είναι εύλογα εφικτό».

3. Στην περιοχή του εργοστασίου δεν προβλέπεται απόρριψη στερεών ραδιενεργών καταλοίπων. Τα καύσιμα, μετά τη χρήση τους, θα μεταφέρονται στο Sellafield για ανακατεργασία ύστερα από προσωρινή αποθήκευση στον πυρηνικό σταθμό.

4. Στην περίπτωση απρόβλεπτων απορρίψεων ραδιενεργών ουσιών που θα ήταν δυνατόν να προκύψουν λόγω ατυχήματος του τύπου που αναφέρεται στα γενικά δεδομένα, οι δόσεις που θα απορροφούσε ο πληθυσμός σε άλλα κράτη μέλη μέσω εξωτερικής ακτινοβολίας και εισπνοής δεν είναι σημαντικές από την άποψη της υγείας. Όμως, από την μόλυνση του εδάφους στην Ιρλανδία, θα μπορούσαν να προκύψουν τέτοιες δόσεις που να επιβάλλουν μια προσωρινή απαγόρευση ή περιορισμούς στην κατανάλωση ορισμένων τροφίμων με προέλευση τη μολυσμένη περιοχή.

Συμπερασματικά, η Επιτροπή έχει τη γνώμη ότι η εφαρμογή του σχεδίου για την απόρριψη των ραδιενεργών καταλοίπων από τον ηλεκτροπαραγωγικό σταθμό του Torness δεν πρόκειται, κάτω από συνθήκες ομαλής λειτουργίας, να προκαλέσει αξιόλογη, από την άποψη της υγείας, μόλυνση των νερών, του εδάφους ή της ατμόσφαιρας κάποιου άλλου κράτους μέλους. Όμως η Επιτροπή θεωρεί ότι πριν αρχίσει να λειτουργεί το εργοστάσιο, οι αρχές του Ηνωμένου Βασιλείου πρέπει να θεσπίσουν όρια απόρριψης για τα υγρά απόβλητα που να αντικατοπτρίζουν πλήρως την εφαρμογή της αρχής «τόσο χαμηλά όσο αυτό είναι εφικτό».

Απρόβλεπτες απορρίψεις που προκύπτουν λόγω ατυχήματος του τύπου και μεγέθους που αναφέρεται στα γενικά δεδομένα, θα μπορούσαν να προκαλέσουν μόλυνση που να επιβάλλει την προσωρινή απαγόρευση ή περιορισμούς για ορισμένα τρόφιμα ώστε να διασφαλιστεί ότι η έκθεση του πληθυσμού δεν είναι σημαντική από την άποψη της υγείας. Ως εκ τούτου, η Επιτροπή συστήνει να συνεχιστούν επειγόντως οι διαπραγματεύσεις μεταξύ των κυβερνήσεων του Ηνωμένου Βασιλείου και της Ιρλανδίας σχετικά με τις ρυθμίσεις που πρέπει να εφαρμοστούν σε περίπτωση ατυχήματος σε πυρηνική εγκατάσταση στο Ηνωμένο Βασίλειο, έως ότου επιτευχθεί συμφωνία.

Η παρούσα γνώμη απευθύνεται στο Ηνωμένο Βασίλειο.

Βρυξέλλες, 12 Ιουνίου 1987.

Για την Επιτροπή

Stanley CLINTON DAVIS

Μέλος της Επιτροπής